钦定古今图书集成/明伦汇编/官常典/第498卷 > 韩匡嗣
## 钦定古今图书集成/明伦汇编/官常典/第498卷 > 韩匡嗣

按《辽史韩知古传》：知古子匡嗣，以善医直长乐宫，皇
后视之犹子，应历十年，为太祖庙详稳，后宋王喜隐
谋叛，辞引匡嗣，上置不问。初，景宗在藩邸，善匡嗣，即
位拜上京留守，顷之王燕，改南京留守。保宁末，以留
守摄枢密使。时耶律虎古使宋还，言宋人必取河东，
合先事以为备。匡嗣诋之曰：“宁有是。”已而宋人果取
太原，乘胜逼燕。匡嗣与南府宰相沙惕隐休哥侵宋
军于满城。方阵，宋人请降，匡嗣欲纳之。休哥曰：“彼军
气甚锐，疑诱我也，可整顿士卒以御。”匡嗣不听。俄而
宋军鼓噪薄我，众蹙践，尘起涨天。匡嗣仓卒谕诸将
无当其锋。众既奔，遇伏兵扼要路，匡嗣弃旗鼓遁，其
众走易州山，独休哥收所弃兵械全军还。帝怒，匡嗣
数之曰：“尔违众谋，深入敌境，尔罪一也。号令不肃，行
伍不整，尔罪二也。弃我师旅，挺身鼠窜，尔罪三也。侦
候失机，守御弗备，尔罪四也。捐弃旗鼓，损威辱国，尔
罪五也。”促令诛之。皇后引诸内戚，徐为开解。上重违
其请，良久威稍霁，乃杖而免之。既而遥授晋昌军节
度使。乾亨二年，改西南面招讨使，卒。睿智皇后闻之，
遣使临吊，赙赠甚厚。后追赠尚书令。五子：德源、德让、
德威、德崇、德凝。